
Α. ΑΝΤΩΝΟΠΟΥΛΟΣ: Καταρχήν μόνο να ευχαριστήσω πάρα πολύ τις ηγεσίες του Υπουργείου Εσωτερικών, τις τελευταίες ηγεσίες. Έχουμε μια εξαιρετική συνεργασία και σας διαβεβαιώνω ότι τουλάχιστον στο οικονομικό κομμάτι της Τοπικής Αυτοδιοίκησης, που έχει σχέση και με την υποστήριξη του Καλλικράτη, παρά τα προβλήματα και την έλλειψη πόρων, θα κάνουμε οτιδήποτε μπορούμε και είναι δυνατόν για να βοηθήσουμε. 

Επειδή αναφέρθηκε το Ταμείο, όσον αφορά το Ελεγκτικό Συνέδριο, οι προσπάθειες οι οποίες έχουν γίνει νομίζω θα ευοδωθούν και πρόβλημα θα  ξεπεραστεί έτσι ώστε να μπούμε στην εφαρμογή του προγράμματος Εξυγίανσης, έτσι όπως το παρουσίασε ο Υπουργός, αλλά ακόμα περισσότερο να μπούμε και στο κομμάτι της υποστήριξης της τοπικής ανάπτυξης στην χώρα. 


Αυτό που θα ήθελα να σας ενημερώσω είναι ότι το Ταμείο αθόρυβα και αποτελεσματικά όλο αυτό το χρονικό διάστημα έχει εργαστεί και είναι αρωγός και για το ΕΣΠΑ, ΘΗΣΕΑΣ, που ανέφερε ο Υπουργός, και θα συμμετάσχουμε και στο πρόγραμμα αυτεπιστασίας και έχουμε συνεργαστεί και με το ΚΑΠΕ για να συγχρηματοδοτήσουμε το πρόγραμμα ΕΞΟΙΚΟΝΟΜΩ, τις βιοκλιματικές αναβαθμίσεις και τρέχουμε και ένα δικό μας πρόγραμμα που αφορά την εξοικονόμηση ενέργειας στο δημοτικό φωτισμό.


Ανάπτυξη χωρίς χρηματοδότηση, δεν υπάρχει. Είμαστε διατεθειμένοι να συμμετέχουμε ως Ταμείο μαζί με την Τοπική Αυτοδιοίκηση σε συμπράξεις, εφόσον τα έργα είναι για το γενικό συμφέρον, μπαίνοντας ως μέτοχοι, η εταιρεία ειδικού σκοπού που θα γίνει.


Πάλι, επειδή μιλάμε μόνο για κρίση, πρέπει να σκεφτούμε και την αξιοποίηση της περιουσίας της Τοπικής Αυτοδιοίκησης. Ήδη ξεκινάμε και είμαστε σε επαφές με τράπεζες και συμβούλους, έτσι ώστε να μπορέσουμε να παρουσιάσουμε έναν φορέα ο οποίος θα μπορεί να βοηθά την Τοπική Αυτοδιοίκηση όσον αφορά τα θέματα της αξιοποίησης των περιουσιακών στοιχείων. Επικοινωνήστε μαζί μας, μπορούμε να σας βοηθήσουμε και μπορούμε να βρούμε και χρηματοδότηση.


Για τις ΔΕΥΑ. Επειδή είναι ένα μεγάλο θέμα. Προσπαθούμε να επανεντάξουμε τις ΔΕΥΑ στον δεσμευμένο κλάδο του Ταμείου, αυτόν τον κλάδο που θα παραμείνει και θα είναι ο χρηματοδότης της Τοπικής Αυτοδιοίκησης στη χώρα, αλλά και ο δανειστής της τελευταίας ανάγκης. Χρειάζεται αλλαγή στο νόμο και είμαστε σε επαφή και με την πολιτική ηγεσία, είμαστε αισιόδοξοι ότι μπορούμε να το καταφέρουμε, παρά την αντίθετη άποψη της Ευρωπαϊκής Επιτροπής σε θέματα ανταγωνισμού.


Τα επιτόκια, τα οποία είναι σημαντικά για τον δανεισμό, ήδη ο Υπουργός ανακοίνωσε ότι όσον αφορά τα ληξιπρόθεσμα θα έχουμε χαμηλότερα επιτόκια και γενικά θα αναθεωρήσουμε σταδιακά την επιτοκιακή μας πολιτική έτσι ώστε να μπορέσουμε να υποβοηθήσουμε και εμείς την ανάπτυξη. Πρέπει όμως να θυμόμαστε ότι αυτή τη χρονική περίοδο…
ΣΥΝΕΔΡΟΣ: (εκτός μικροφώνου)

Α. ΑΝΤΩΝΟΠΟΥΛΟΣ: Θα το ανακοινώσουμε σύντομα. Δεν έχουμε πάρει ακόμα την απόφαση στο Διοικητικό Συμβούλιο. Θα σας το πούμε αναλυτικά. Πάντως σίγουρα θα είναι ευχάριστο.


Τώρα, πρέπει να θυμόμαστε ότι είμαστε σε συμπληγάδες για το τραπεζικό σύστημα στη χώρα και αυτό οπωσδήποτε θα επηρεάσει για σημαντικό χρονικό διάστημα τη ρευστότητα. 


Αυτό που θα ήθελα να σας πληροφορήσω είναι ότι τουλάχιστον από τον μήνα Απρίλιο και ως περίπου τον Σεπτέμβριο – Οκτώβριο θα υπάρχει μεγάλη δυσκολία όχι  στο Ταμείο, αλλά στο υπόλοιπο τραπεζικό σύστημα να στηρίξει οποιοδήποτε έργο. Άρα πρέπει να συνεργαστούμε για να βελτιστοποιήσουμε τα χρήματα που υπάρχουν διαθέσιμα μετά τις ενέργειες που έχουν γίνει από το Υπουργείο και ομολογουμένως ο αγώνας που έχει δοθεί έως τώρα είναι  πολύ μεγάλος. 


Δεν θέλω άλλο να σας κουράσω. Κλείνοντας θα ήθελα να παρακαλέσω κάτι την Τοπική Αυτοδιοίκηση, το οποίο θα είναι σημαντικό για τα επόμενα χρόνια. Νομίζω ότι έρχεται εποχή που θα πρέπει τουλάχιστον οι μεγάλοι Δήμοι, εννοώ τους Δήμους πάνω από 100.000 κατοίκους και ίσως και οι μικρότεροι κατ’ επιλογή τους, να αποφασίσουν να εφαρμόσουν τα διεθνή λογιστικά πρότυπα που αφορούν φορείς της κυβέρνησης. Είναι οι λογιστικές αρχές οι οποίες θα αποτελέσουν στα επόμενα χρόνια διαβατήριο για οποιαδήποτε χρηματοδότηση στους Δήμους. Είναι ευκαιρία μέσα στην κρίση, εφαρμόζοντας αυτά τα πρότυπα, να ανανεώσουμε τα λογιστικά συστήματα, τον τρόπο που λειτουργούν οι Οικονομικές Υπηρεσίες και να αποκτήσει όλη η Τοπική Αυτοδιοίκηση ένα διεθνές διαβατήριο.


Ευχαριστώ πολύ, κύριε Πρόεδρε και όλους εσάς.

